Агульнае ўражанне ад конкурсу вельмі добрае, заўважны агульны рух наперад, і гэта не можа не радаваць. Але звярну ўвагу і на некаторыя дэталі, якія патрабуюць далейшай працы. У першую чаргу, гэта песенны рэпертуар. Відавочна наступная тэндэнцыя: як толькі хтосьці ўдала праспяваў якую-небудзь песню, усе адразу “кідаюцца” на яе — і пачынаецца тыражаванне копій. Але вядома, што кожная наступная копія атрымліваецца больш бляклай за арыгінал, у ёй менш яркасці фарбаў. Сёння такога капіравання недастаткова: гэта пройдзены этап развіцця эстрады нашай краіны. І калі на конкурсе я бачу, што нейкая песня і знойдзены калісьці цікавы варыянт яе выканання проста капіруюцца, гэта адразу зніжае ўражанне і, вядома, адбіваецца на колькасці атрыманых выканаўцам балаў.